በረኸት መንግስትኣብ፡ ባህግን ህንጡይነት ሰባት ኣብ ናጽነት ላዕሊ'ዩ ነይሩ። ጎድኒ ጎኑ ከኣ ፍርሒ እውን ነይሩ። ኣብ ትሕቲ መግዛእታዊ ኣርዑት ንወሳወስ ስለዝነበርና ከቢድ ስግኣት ነይሩና። ምንጪ ስእሊ, Berekete Mengesteab መግለጺ ስእሊ, ራእሲ ሃገራዊ ባህሊ ዶክተር በረኸት መንግስትኣብ ልክዕ ከምዚ 'ሰብኣይን ደሊኽን ጭሕምን ጸሊእክን'ዩ ነይሩ። በቲ ሓደ ወገን ዕላማኻ ኣብ ግብሪ ክውዕል ትደሊ። በቲ ሓደ ወገን ከኣ ካብቲ ገዛኢ ሓይሊ ጉድኣት ከይበጽሓካ ትፈርሕ። ግን ንሕና ንዝኾነ ክመጽእ ዝኽእል ኣደራዕ ተቐቢልና ንሰርሕ ነይርና። እቲ ካብ ህዝቢ ዝውሕዝ ዝነበረ ናእዳን ኣድናቖትን ከኣ መዘና ኣይነበሮን። ዶክተር በረኸት መንግስትኣብ ነቲ ብደርፍን ብግጥምን ትጒስጉሰሉ ዝነበርካ ሃገራዊ ቃልሲ'ውን ተጸንቢርካዮ ኢኻ፤ እቲ እዋን መዓስ'ዩ ነይሩ?
